## L’interior de la Comunitat Valenciana espera una ocupació pròxima al 74 % per a la Nit de Cap d’Any, nou punts per damunt de la mitjana nacional

*** El litoral de la Comunitat se situa en xifres similars a les de l’any passat, quan es va arribar a prop del 75 %
* Benidorm registra ja el 88,4 % de les seues places ocupades i la ciutat de València supera el 64 %**

La consellera d’Innovació, Indústria, Comerç i Turisme, Marián Cano, ha informat que “l’interior de la Comunitat Valenciana espera una ocupació pròxima al 74 % per a la Nit de Cap d’Any, nou punts per damunt de la mitjana nacional, que se situa entorn del 65 %”, segons l’estimació realitzada per Turisme Comunitat Valenciana a través de sondejos i informació rebuda d’organitzacions especialitzades.

Així mateix, ha avançat que, entre les destinacions molt sol·licitades, Benidorm té ja el 88,4 % dels llits reservats per a les nits compreses entre el 28 de desembre i 1 de gener, i s’espera aconseguir el 90 % d’ocupació amb les reserves d’última hora.

La consellera ha fet públics els resultats del sondeig dut a terme per Turisme Comunitat Valenciana, a través d’enquestes i informació rebuda de diverses organitzacions especialitzades, amb la finalitat de conéixer les expectatives d’ocupació per a les nits del 28, 29, 30 i 31 de desembre.

El sondeig mostra que els hotels del litoral de la Comunitat Valenciana compten amb unes reserves estimades similars a l’any anterior, quan es va arribar a prop del 75 %. Per la seua banda, la ciutat de València espera una ocupació mitjana del 64 %.

Marián Cano ha especificat que “es tracta de molt bons resultats, tenint en compte que el dia de Cap d’Any de 2024 va ser dilluns, per la qual cosa es tractava d’un cap de setmana més propici per als viatges, mentres que enguany la Nit de Cap d’Any serà un dimarts”.

A més, Cano ha mostrat la seua satisfacció per estes previsions i confia que les reserves d’última hora faran créixer esta previsió, i tancarem el 2024 com “un any òptim per al turisme valencià”.

La titular de Turisme ha volgut agrair l’esforç del sector turístic, l’esforç que ha fet durant tot l’any per a desenrotllar accions d’impuls de diversos productes i experiències turístiques sostenibles, de qualitat, diverses i adaptades a tota mena de peticions, que “contribuïxen a situar-nos com una de les destinacions favorites per als turistes que ens visiten”.

**2024, un any de xifres històriques en turisme**

En esta línia, Marián Cano ha recordat que durant 2024 “la Comunitat Valenciana ha aconseguit un lloc privilegiat en el panorama turístic, i ha obtingut xifres històriques en turisme i gasto de turisme estranger”; ha subratllat que “fins al mes d’octubre, segons les últimes dades estadístiques publicades per l’INE, hem vist un notable creixement en els principals indicadors del sector turístic valencià”.

En els primers deu mesos de l’any 2024 més de 10 milions de turistes estrangers han triat la Comunitat Valenciana, la qual cosa representa un increment del 16,3 %, i el que és encara més significatiu és que estos visitants han generat un gasto de més de 13.000 milions d’euros, amb un augment del 23,1 % interanual.

Fecha: 27/12/2024